钦定古今图书集成/明伦汇编/闺媛典/第326卷 > 节慜太子妃杨氏墓志 张说
## 钦定古今图书集成/明伦汇编/闺媛典/第326卷 > 节慜太子妃杨氏墓志 张说

开元十有七年二月癸未，中宗节慜太子妃杨氏薨
于京师太平里第之内寝。越五月景申，诏葬于新丰
之细柳原。黄陵不从，古之道也。呜呼哀哉！妃氏之先，
代居河华，赤泉启国，清白传家，东都之公胄，西晋之
后族。高祖士达，隋开府纳言，天授中，以孝明高后之
父，追封郑王，赠太尉；曾祖缄，隋符玺郎，抗节王充，朝
廷旌载，赠灵州刺史。祖全节，左内率，赠魏州刺史。考
知庆，千牛豹韬二将军。若夫轩冕王官，同许史之繁
汉；婚姻帝室，比姜佶之宜周。是故二华降灵，五河飞
誉，拜玉册于文庙，俪金玺于青宫。入参侍膳之仪，出
友元真之乐。礼陪玺馆，祭服始于北郊；《诗》赞鹊巢，王化终于南国。岂知言违斗水，神往邙山，七日之望不
归，千秋之言何及？于是视身知若，幽探白马之偈；觉
心等空，坐证青莲之叶。久以乔木无怙，柏舟早誓，棣
华先落，圣善相依。䦱门正家，称未亡而全礼；高堂终
养，不胜哀而遂绝。此又礼外之礼，孝中之孝者也。初，
上在东宫时，妃有女弟，选为良媛，生忠王。卜者曰“不
宜养。”爰自襁褓，命妃举字，及开元正位，良媛为嫔而
卒。妃之视忠王也，隐儭之，训诲之，竭从母之仁慈，倍
犹子之珍爱；忠王之托妃也，敬爱焉，听顺焉，生尽因
心之乐，没过如母之戚。且夫慈懋鞠育，孝思顾复，仁
叶恩亲，爱备恭睦，成天下之百行，致人生之五福，斯
盖皇极之端，《国风》之首者矣。湖阳王当小宗之祭，元
妃之丧。故“丧挟两孤，而祭殷二国。何必鼓吹山上，遥
传慈母之名；石阙庙中，独立少姨之像？”史官承诏，勒
铭沉碧。词曰：

太华北足，长河东肘。总粹阴灵，妃德储后。鸣美玉佩，
炯光金钮。贵嫔长姨，宠王从母。永诀上宾，死孝哀亲。
顾怀孺子，忍别天人。昔贞万国，今抚百神。泉灯我夜，
宫树他春。陵麦秀兮渐渐，陇月生兮纤纤。霸岸去兮
无还日，青门绝兮不可瞻。石兽涩兮绿苔黏，宿草残
兮白露霑。园寝闭兮脂粉腻，不知何人兮开镜奁。